Straeon Clicio a Chreu ar gyfer Amgueddfa Caerdydd

Haia Cath Little ydw i a ‘dw i’n storïwr o Gaerdydd. ‘Dw i wrth fy modd ag Amgueddfa Caerdydd. Mae'n llawn gwrthrychau diddorol sy'n adrodd hanes ein dinas a'r bobl sy'n byw yma.

Mae llawer o bethau y bydda’ i’n hoffi edrych arnyn nhw yn Amgueddfa Caerdydd ac mae gen i lawer o hoff wrthrychau. Un ydy Jebena, pot coffi o Ethiopia. Mae'n gain iawn, wedi'i wneud o glai ac mae ganddo ddolen a thrwyn hardd. Mae wedi'i addurno â phatrymau drosto. Fe'i rhoddwyd gan Hibo, sy'n cofio sut byddai ei mam yn gwneud coffi. Roedd Hibo yn falch iawn pan ganfu y gallai yfed coffi Ethiopian traddodiadol yma yn ein dinas.

‘Dw i hefyd wrth fy modd gyda'r tambwrin. Fe'i rhoddwyd gan Veronica Smith. Arferai ei mam-gu ei chwarae. Teithiodd mam-gu a thad-cu Veronica, a chwaraeai’r acordion, yr holl ffordd o'r Eidal, dros yr Alpau i Gaerdydd. Chwaraeon nhw gerddoriaeth ar eu hynt a rhoddai pobl arian iddyn nhw, dyna sut llwyddon nhw i gyrraedd yma. Ymgartrefon yn Adamsdown.

Wel, edrychais o amgylch fy nghegin i weld beth byddwn i'n ei roi i'm amgueddfa i. Yn bendant, y maen coginio y byddwn i’n ddewis. Fy nhad-cu, Joseph Harvey, a’i wnaeth, yng ngwaith dur Eastmoors yng Nghaerdydd. Mae wedi'i wneud o haearn ac mae'n drwm iawn. Pobai fy mam-gu arno, pobai fy Mam arno a nawr fi sy’n pobi arno. Mae'n gwneud y picau mwyaf blasus! Mmmmm.

Byddwn i hefyd yn rhoi’r bowlen grisial hon. Daeth gan fy nain, Eva Mamêy, o Iwerddon, fel y daeth hithau. Mae'n hardd hefyd. Mae sglodyn wedi dod oddi arno, sy'n ddiddorol iawn gen i. Tybed sut digwyddodd hynny.

Wel, gallwch adrodd straeon gyda'r pethau y dewch o hyd iddyn nhw yn eich tŷ a'ch cegin. Dyma i chi stori. Un tro roedd merch a oedd wedi diflasu. Dywedodd ei mam “Chwarae ar dy iPad.” Ond dywedodd y ferch “Mae hynny’n ddiflas!” Dywedodd ei mam “Taclusa dy ystafell.” Ond dywedodd y ferch “Mae hynny’n ddiflas!” Yn y pen draw, dywedodd ei mam “Pam na ei di ar helfa drysor?” Dere o hyd i dŷ bach coch i mi gyda seren y tu mewn iddo." Tŷ bach coch gyda seren y tu mewn iddo? Doedd y ferch ddim yn gweld hynny’n ddiflas, roedd hynny wedi ennyn ei diddordeb. Chwiliodd i fyny’r grisiau, chwiliodd i lawr y grisiau ond roedd hi’n methu â dod o hyd iddo. “Cer i ofyn i dy fam-gu” dywedodd ei mam. Roedd mam-gu’n byw ddau ddrws i lawr y stryd. Felly, rhedodd yno a churo ar y drws. Pan glywodd mam-gu am yr helfa drysor, dywedodd: "Edrych yn yr ardd." Allan yng ngardd gefn mam-gu roedd coeden afalau ac roedd y gwynt wedi chwythu'r afalau i'r ddaear. Daeth o hyd i afal. "Wel, mae'n goch, efallai bod y goes fel simnai fach. Ond lle mae’r seren?” Rhoddodd yr afal i’w mam-gu. “Fe ddangosa’ i’r seren i ti” dywedodd mam-gu. Aeth mam-gu â’r afal i’r gegin a’i dorri â chyllell a’r tu mewn, cawsant seren.

Gallwch hefyd greu straeon gyda'r pethau y dewch o hyd iddyn nhw yn eich tŷ a'ch cegin. Dyma un stori rydw i’n ei chreu. Un tro roedd afal. Roedd yr afal yn hoffi rholio. Rholiai a rholiai a rholiai. Un dydd, daeth Ms Llwy. Dywedodd Ms Llwy, “Paid â rholio afal bach, hoffwn i dy fwyta di.” Ond stopiai’r afal ddim â rholio. Rholiai a rholiai a rholiai. Un dydd, daeth y Frenhines Dafellu. Dywedodd y Frenhines Dafellu, “Aros afal bach, rwy’n dy orchymyn di. Hoffwn i dy fwyta.” Ond stopiai’r afal ddim â rholio. Rholiodd yr holl ffordd o amgylch Caerdydd, drwy Butetown, drwy’r Dociau ac yna cyrhaeddodd Fae Caerdydd. Daeth at y môr mawr. Doedd yr afal ddim yn gallu nofio. “Help!” Yn ffodus, daeth Ladi Lwy Alarch. “Hoffet ti gael pas gen i?” gofynnodd. “Plis!” dywedodd yr afal bach. “Dere ar fy nghefn” dywedodd hithau. Neidiodd yr afal bach ar gefn Ladi Lwy Alarch. Aeth Ladi Lwy Alarch â’r afal bach yr holl ffordd i’r ochr arall. A daliodd ati i rolio.

Edrychwch o gwmpas eich cegin a’ch tŷ. Beth byddech chi’n ei roi yn eich amgueddfa? Pa straeon byddech chi’n eu creu? Fel yn Amgueddfa Caerdydd, mae gan wrthrychau eu hanesion.